钦定古今图书集成/明伦汇编/官常典/第616卷 > 刘实
## 钦定古今图书集成/明伦汇编/官常典/第616卷 > 刘实

按《明外史》本传：“实字嘉秀，安福人。嗜古博学。宣德五
年举进士。居三年，选庶吉士。正统初，授金华府通判。
仍岁荒旱，请蠲租，且赎还饥民子女。义门郑氏族大，
不能自给，又买马出丁，供山西邮传，困甚，亦以实言
获免。母丧归，庐墓三载，起顺天府治中。景泰时，侍臣
荐其文学，召修《宋元通鉴纲目》。实为人耿介，意所不”
可，虽达官贵人不稍逊。然颇自是笔削任意，无所咨
承。见同曹所纂不当，辄大笑，声彻廷陛，人亦以此忌
之。天顺初，革景泰政，纂修事亦废，还实原任。四年出
知南雄府。商税巨万，旧皆入守橐，实无所私。中官至
南雄，入谮言府僚参谒留，实折辱之，民竞入雍之出。
中官惭，将召谢之，实不往。中官至韶州，闻韶人言南
雄守且讼于朝矣，惧，驰奏诬实毁敕，大不敬。帝怒，逮
下诏狱。实从狱中上书言：“臣官三十年，未尝以妻子
自随，食粗衣敝，为国家爱养，小民不忍困之，以是忤
朝使。”帝览书，意稍解，且释之，而实竟瘐死。实苦节自
持，政务纷遝，未尝废书，士大夫重其学行。其殁也，南
雄人哀而祠之。